Diari Oficial de la Generalitat Valenciana


Sumari del DOGV 6826, del 25-07-2012 (2012/7133)

RESOLUCIÓ de 9 de juliol de 2012, de la presidenta del Consell d'Administració de l'Agència Valenciana de Mobilitat, per la qual es crea l'Àrea de Prestació Conjunta del Taxi de la Safor
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7133


Data del document
:   09-07-2012

Organisme emissor
:   Agència Valenciana de Mobilitat

Tipus de document
:   Resolució

Anàlisi jurídica

 Descriptors 

:   * taxi

RESOLUCIÓ de 9 de juliol de 2012, de la presidenta del Consell d'Administració de l'Agència Valenciana de Mobilitat, per la qual es crea l'Àrea de Prestació Conjunta del Taxi de la Safor [2012/7133]  
La Llei 6/2011, d'1 d'abril, de la Generalitat, de Mobilitat de la Comunitat Valenciana, preveu, en l'article 44, que la prestació del servici de taxi puga efectuar-se a través d'àrees de prestació conjunta.  
La necessitat d'aprofundir en el procés d'integració del servici de taxi en la comarca de la Safor aconsella fer ús d'esta previsió. En este sentit, i com a antecedent, ja per Orde de 14 de febrer de 2003, de la Conselleria d'Obres Públiques, Urbanisme i Transports, es van regular les condicions de recollida de passatgers en servicis de taxi en els municipis que ara s'integren sota la figura d'àrea de prestació conjunta.  
  
Per tot això, de conformitat amb el que establix l'article 44 de la Llei de Mobilitat de la Comunitat Valenciana, i en la seua disposició transitòria tercera en relació amb el Decret 18/1985, de 23 de febrer, del Consell de la Generalitat Valenciana, i en exercici de les competències atribuïdes per l'article 4 de la mateixa llei, amb un informe previ dels municipis integrats de la Junta Superior de Transports i de les associacions professionals i centrals sindicals representatives del sector, resolc:  
  
  
Article 1. Objecte  
1. És objecte de la present resolució la creació de l'Àrea de Prestació Conjunta del Taxi de la Safor.  
2. L'àmbit territorial de l'àrea que es crea comprén els municipis d'Ador, Almoines, Bellreguard, Beniarjó, Beniflà, Benirredrà, Daimús, Guardamar de la Safor, la Font d'en Carròs, l'Alqueria de la Comtessa, Miramar, Palma de Gandia, Palmera, Piles, Potries, Rafelcofer, Real de Gandia i Villalonga.  
  
Article 2. Autorització de l'àrea  
1. Per a la prestació del servici de taxi en esta àrea de prestació conjunta es crea l'autorització de l'Àrea de Prestació Conjunta de la Safor, la qual habilitarà els seus titulars per a prestar servicis urbans i interurbans, amb origen en qualsevol dels municipis integrats.  
2. L'autorització a què es fa referència en el punt anterior haurà de ser visada amb la periodicitat que s'establisca. Este visat consistirà en la comprovació periòdica per part de l'administració que el titular de l'autorització continua reunint les condicions que es van exigir en el moment del seu atorgament, així com qualssevol altres que resulten exigibles en el moment del visat.  
  
Article 3. Tarifes  
La prestació del servici en l'Àrea de Prestació Conjunta estarà subjecta a tarifa màxima i a les seues condicions d'aplicació. Les tarifes màximes seran aprovades mitjançant una resolució de l'Agència Valenciana de Mobilitat, amb un informe previ de la Comissió de Preus de la Generalitat. S'autoritza el concert del preu per a servicis concrets, sempre que este siga inferior a què haguera resultat de l'aplicació de la tarifa màxima vigent.  
  
Article 4. Taxímetre  
1. Les tarifes vigents en cada moment hauran d'estar introduïdes en el taxímetre, del qual disposaran obligatòriament tots els vehicles i que haurà de situar-se en la part davantera de l'interior de la carrosseria, de manera que en tot moment resulte completament visible per al viatger la classe de tarifes que se li està aplicant així com l'import del servici.  
  
2. Els taxímetres, degudament homologats i precintats, s'adequaran perquè mesuren les tarifes vigents i exigibles en cada moment.  
  
Article 5. Mòdul lluminós  
Els vehicles disposaran en la part davantera del sostre d'un mòdul lluminós degudament homologat i precintat destinat a indicar en l'exterior del vehicle la tarifa que mesura el taxímetre o, si és el cas, la seua situació de lliure. El dit mòdul haurà d'estar sempre en funcionament.  
  
  
Article 6. Imatge corporativa dels taxis de l'àrea  
Els vehicles adscrits a les autoritzacions de l'àrea de prestació conjunta seran de color blanc i portaran en la mitat superior d'ambdós portes posteriors pintat o per mitjà d'etiquetes autoadhesives l'expressió «Àrea de la Safor", l'escut de la Generalitat, el logo de l'Agència València de Mobilitat i el número d'autorització, havent de figurar també este últim en la part posterior, tot això de conformitat amb les prescripcions que establisca la direcció de l'Agència Valenciana de Mobilitat.  
  
  
Article 7. Desenrotllament del servici de taxi  
1. Els servicis de taxi es contractaran per cotxe complet, encara que no s'utilitze el total de places del vehicle. Queda prohibit el cobrament individual.  
2. Al contractar el servici l'usuari podrà indicar el recorregut i punts de pas aproximats.  
3. L'usuari efectuarà el pagament en el moment en què finalitze el servici.  
4. Quan els viatgers abandonen transitòriament el vehicle i els conductors hagen d'esperar el seu retorn, podran exigir d'aquells, a títol de garantia i contra rebut, l'import del recorregut efectuat més l'import corresponent a mitja hora d'espera, si esta s'efectua en zona urbana, o bé una hora si l'espera ha d'efectuar-se a camp ras. Esgotats els dits temps d'espera, el taxista podrà considerar que el servici ha finalitzat.  
  
5. Quan el taxista siga requerit per a esperar els viatgers en llocs en què l'estacionament siga de duració limitada, podrà reclamar d'estos l'import del servici efectuat, sense obligació per la seua banda de continuar-ne la prestació.  
6. En cas d'accident o avaria que faça impossible la continuació del servici, el viatger, que podrà demanar la comprovació d'aquella als agents de l'autoritat, haurà de satisfer la quantitat que marque el taxímetre fins al moment de l'avaria o accident, descomptant l'import de la baixada de bandera.  
7. El taxista estarà obligat a facilitar a l'usuari un justificant del servici prestat si li ho sol·licita. En el dit justificant figuraran, com a mínim, la data i hora de realització del servici, l'origen i final de trajecte, el número d'autorització i l'import percebut. Per a tal finalitat, el taxista estarà obligat a disposar en el vehicle d'un talonari dels referits justificants degudament imprés amb els dades identificatives del número de llicència o bé impressora a este efecte.  
  
Article 8. Espera en parades  
L'espera en la parada de cada municipi únicament podrà realitzar-se pels vehicles la llicència dels quals estiga adscrita al dit municipi.  
  
Article 9. Normativa aplicable  
La normativa aplicable als servicis de taxi en l'àrea de prestació conjunta és la recollida en la Llei 6/2011, d'1 d'abril, de Mobilitat de la Comunitat Valenciana, i la seua normativa de desplegament.  
  
  
DISPOSICIONS TRANSITÒRIES  
  
Primera. Sol·licituds d'autoritzacions de l'àrea  
Els titulars d'autorització VT per a realitzar transport interurbà, així com de llicència municipal atorgada per algun dels municipis integrats, accediran directament a les corresponents autoritzacions de l'àrea. A este efecte, els esmentats titulars hauran d'acreditar tal condició davant de l'Agència Valenciana de Mobilitat en el termini d'un mes des de la data d'efectes d'esta resolució. L'Agència Valenciana de Mobilitat emetrà la corresponent autorització de l'àrea una vegada efectuades les comprovacions pertinents.  
  
Segona. Exigència de la imatge corporativa  
El que es disposa en l'article 6 respecte al color dels vehicles serà exigible a tots els vehicles a partir de l'1 de gener de 2014 i, en tot cas, quan siga substituït algun dels vehicles que es troben adscrits a les autoritzacions de les àrees que s'unifiquen en la data d'entrada en vigor de la present orde.  
La resta d'elements de la imatge corporativa serà exigible des del moment de la data d'efectes de la present resolució.  
  
Tercera. Exigència del taxímetre i mòdul lluminós  
El que disposen els articles 4 i 5 respecte al taxímetre i mòdul lluminós, serà exigible a partir de l'1 de gener de 2013.  
  
  
DISPOSICIÓ DEROGATÒRIA  
  
Única  
La present resolució deixa sense efecte el que es disposa en l'Orde de 14 de febrer de 2003, de la Conselleria d'Obres Públiques, Urbanisme i Transports, per la qual es regulen condicions de càrrega de passatgers en servicis de taxi en els municipis d'Ador, Almoines, Bellreguard, Beniarjó, Beniflà, Beniredrà, Daimús, Gandia, Guardamar de la Safor, la Font d'en Carròs, l'Alqueria de la Comtessa, Miramar, Palma de Gandia, Palmera, Piles, Potries, Rafelcofer, Real de Gandia i Villalonga.  
Així mateix, queden derogades totes les disposicions que del mateix rang o d'un rang inferior s'oposen al que disposa la present resolució.  
  
  
DISPOSICIONS FINALS  
  
Primera. Interpretació de la resolució  
S'autoritza la directora de l'Agència Valenciana de Mobilitat per a interpretar la present resolució, així com perquè dicte les ordes i instruccions de servici que resulten necessàries per a la millor aplicació del que s'hi preveu.  
  
Segona. Data d'efectes  
La present resolució produirà efectes als 20 dies de la seua publicació en el Diari Oficial de la Comunitat Valenciana.  
  
De conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, contra la present resolució, que no posa fi a la via administrativa, es pot interposar en el termini d'un mes, a comptar des de l'endemà de la seua publicació, recurs d'alçada davant de la consellera d'Infraestructures, Territori i Medi Ambient, com a òrgan competent per a tramitar-lo, tot això de conformitat amb el que disposa l'article 107 i següents de la llei esmentada i sense perjuí que puguen exercir-se qualssevol altres recursos que s'estimen oportuns.  
  
  
València, 9 de juliol de 2012.- La presidenta del Consell d'Administració de l'Agència Valenciana de Mobilitat: Isabel Bonig Trigueros